CELEX: 32021D0258
Language: el
Date: 2021-02-18 00:00:00
Title: Απόφαση (ΚΕΠΠΑ) 2021/258 του Συμβουλίου της 18ης Φεβρουαρίου 2021 για την τροποποίηση της απόφασης 2011/101/ΚΕΠΠΑ σχετικά με περιοριστικά μέτρα λόγω της κατάστασης στη Ζιμπάμπουε

19.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 58/51
               
            
         ΑΠΟΦΑΣΗ (ΚΕΠΠΑ) 2021/258 ΤΟΥ ΣΥΜΒΟΥΛΙΟΥ
         της 18ης Φεβρουαρίου 2021
         για την τροποποίηση της απόφασης 2011/101/ΚΕΠΠΑ σχετικά με περιοριστικά μέτρα λόγω της κατάστασης στη Ζιμπάμπουε
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 15 Φεβρουαρίου 2011 το Συμβούλιο εξέδωσε την απόφαση 2011/101/ΚΕΠΠΑ (1) σχετικά με περιοριστικά μέτρα λόγω της κατάστασης στη Ζιμπάμπουε.
                  
               
                     (2)
                  
                  
                     Το Συμβούλιο προέβη σε επανεξέταση της απόφασης 2011/101/ΚΕΠΠΑ, συνεκτιμώντας την πολιτική κατάσταση στη Ζιμπάμπουε.
                  
               
                     (3)
                  
                  
                     Τα περιοριστικά μέτρα θα πρέπει να παραταθούν μέχρι τις 20 Φεβρουαρίου 2022. Το Συμβούλιο θα πρέπει να τα επανεξετάζει τακτικά υπό το πρίσμα των πολιτικών εξελίξεων και των εξελίξεων όσον αφορά την ασφάλεια στη Ζιμπάμπουε.
                  
               
                     (4)
                  
                  
                     Η καταχώριση για ένα πρόσωπο που απεβίωσε θα πρέπει να διαγραφεί από τον κατάλογο των καταχωρισμένων προσώπων και οντοτήτων στο παράρτημα I της απόφασης 2011/101/ΚΕΠΠΑ. Τα περιοριστικά μέτρα θα πρέπει να ανανεωθούν για τρία πρόσωπα και μία οντότητα που περιλαμβάνονται στο εν λόγω παράρτημα, ενώ θα πρέπει να επικαιροποιηθούν τα στοιχεία ταυτοποίησης και οι λόγοι χαρακτηρισμού για δύο πρόσωπα που περιλαμβάνονται στο εν λόγω παράρτημα. Η αναστολή των περιοριστικών μέτρων θα πρέπει να ανανεωθεί για τρία πρόσωπα που απαριθμούνται στο παράρτημα II της εν λόγω απόφασης και ένα πρόσωπο που απεβίωσε θα πρέπει να διαγραφεί από το παράρτημα II αυτής.
                  
               
                     (5)
                  
                  
                     Η απόφαση 2011/101/ΚΕΠΠΑ θα πρέπει, κατά συνέπεια, να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            H απόφαση 2011/101/ΚΕΠΠΑ τροποποιείται ως εξής:
            
                        1)
                     
                     
                        Το άρθρο 10 αντικαθίσταται από το ακόλουθο κείμενο:
                        
                           «Άρθρο 10
                           
                              1.   Η παρούσα απόφαση αρχίζει να ισχύει την ημερομηνία της έκδοσής της.
                           
                           
                              2.   Η παρούσα απόφαση εφαρμόζεται έως τις 20 Φεβρουαρίου 2022.
                           
                           
                              3.   Τα μέτρα που αναφέρονται στο άρθρο 4 παράγραφος 1 και το άρθρο 5 παράγραφοι 1 και 2, στον βαθμό που εφαρμόζονται σε πρόσωπα που απαριθμούνται στο παράρτημα II, αναστέλλονται έως τις 20 Φεβρουαρίου 2022.
                           
                           
                              4.   Η παρούσα απόφαση επανεξετάζεται τακτικά και ανανεώνεται ή τροποποιείται, ανάλογα με την περίπτωση, εφόσον το Συμβούλιο κρίνει ότι δεν έχουν επιτευχθεί οι στόχοι της.».
                           
                        
                     
                  
                        2)
                     
                     
                        Το παράρτημα I αντικαθίσταται από το παράρτημα I της παρούσας απόφασης.
                     
                  
                        3)
                     
                     
                        Το παράρτημα II τροποποιείται ως έχει στο παράρτημα II της παρούσας απόφασης.
                     
                  
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 18 Φεβρουαρίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  Απόφαση 2011/101/ΚΕΠΠΑ του Συμβουλίου, της 15ης Φεβρουαρίου 2011, σχετικά με περιοριστικά μέτρα κατά της Ζιμπάμπουε (ΕΕ L 42 της 16.2.2011, σ. 6).
      
      
         
            ΠΑΡΑΡΤΗΜΑ I
            ΚΑΤΑΛΟΓΟΣ ΤΩΝ ΠΡΟΣΩΠΩΝ ΚΑΙ ΟΝΤΟΤΗΤΩΝ ΠΟΥ ΑΝΑΦΕΡΟΝΤΑΙ ΣΤΑ ΑΡΘΡΑ 4 ΚΑΙ 5
            I.   Φυσικά πρόσωπα
            
                         
                     
                     
                        Ονοματεπώνυμο (και τυχόν ψευδώνυμα)
                     
                     
                        Στοιχεία ταυτοποίησης
                     
                     
                        Λόγοι χαρακτηρισμού
                     
                  
                        2.
                     
                     
                        MUGABE, Grace
                     
                     
                        Γεννηθείσα στις 23.7.1965
                        αριθ. διαβ. AD001159
                        αριθ. δελτίου ταυτότητας 63-646650Q70
                     
                     
                        Πρώην γραμματέας της γυναικείας οργάνωσης του κόμματος ZANU-PF (Zimbabwe African National Union — Patriotic Front), η οποία έχει εμπλακεί σε δραστηριότητες που υπονομεύουν σοβαρά τη δημοκρατία, τον σεβασμό των ανθρωπίνων δικαιωμάτων και το κράτος δικαίου. Ανέλαβε το κτήμα Iron Mask το 2002· φέρεται να καρπούται παρανόμως μεγάλα κέρδη από δραστηριότητες εξόρυξης διαμαντιών.
                     
                  
                        5.
                     
                     
                        CHIWENGA, Constantine
                     
                     
                        Αντιπρόεδρος
                        Πρώην αρχηγός των Ενόπλων Δυνάμεων της Ζιμπάμπουε, απόστρατος στρατηγός, γεννηθείς στις 25.8.1956
                        αριθ. διαβ. AD000263
                        αριθ. δελτίου ταυτότητας 63-327568M80
                     
                     
                        Αντιπρόεδρος και πρώην αρχηγός των Ενόπλων Δυνάμεων της Ζιμπάμπουε. Μέλος της Κοινής Επιχειρησιακής Διοίκησης και συνεργός στη χάραξη ή τη διεύθυνση της κατασταλτικής κυβερνητικής πολιτικής. Χρησιμοποίησε τον στρατό για καταλήψεις αγροκτημάτων. Κατά τις εκλογές του 2008 ήταν από τους κύριους αρχιτέκτονες της βίας κατά τον δεύτερο γύρο των προεδρικών εκλογών.
                     
                  
                        7.
                     
                     
                        SIBANDA, Phillip Valerio (ή άλλως Valentine)
                     
                     
                        Αρχηγός των Ενόπλων Δυνάμεων της Ζιμπάμπουε
                        Πρώην διοικητής του Εθνικού Στρατού της Ζιμπάμπουε, στρατηγός, γεννηθείς στις 25.8.1956 ή 24.12.1954
                        αριθ. δελτίου ταυτότητας 63-357671H26
                     
                     
                        Αρχηγός των Ενόπλων Δυνάμεων της Ζιμπάμπουε και πρώην διοικητής του Εθνικού Στρατού της Ζιμπάμπουε. Ανώτερος αξιωματικός του στρατού που διατηρεί δεσμούς με την κυβέρνηση και συνεργός στη χάραξη ή τη διεύθυνση της κατασταλτικής κυβερνητικής πολιτικής.
                     
                  II.   Οντότητες
            
                         
                     
                     
                        Επωνυμία
                     
                     
                        Στοιχεία ταυτοποίησης
                     
                     
                        Λόγοι χαρακτηρισμού
                     
                  
                        1.
                     
                     
                        Zimbabwe Defence Industries
                     
                     
                        10th floor, Trustee House, 55 Samora Machel Avenue, PO Box 6597, Χαράρε, Ζιμπάμπουε.
                     
                     
                        Συνδέεται με το υπουργείο Άμυνας και τη μερίδα στελεχών του ZANU-PF στην κυβέρνηση.
                     
                  
      
      
         
            ΠΑΡΑΡΤΗΜΑ II
            Στο παράρτημα II της απόφασης 2011/101/ΚΕΠΠΑ, η καταχώριση σχετικά με το κάτωθι πρόσωπο διαγράφεται:
            
                        «4.
                     
                     
                        Shiri, Perence (ή αλλιώς Bigboy) Samson Chikerema».